Henrik Svane (RV), 2001-01-18:
For Det Radikale Venstre er den største udfordring at virke med al den energi og kraft, vi kan, for at der ikke kommer flygtninge i verden.
Det er en udfordring, der vil noget.
Men at finde boliger til yderligere 1.200 mennesker, der har et beskyttelsesbehov, det finder vi som en udfordring, vi gerne vil dele med kommunerne, og vi tror også, de løser denne opgave.
De senere år har der været megen tale om, hvordan vi bevarer danskheden, og
om Danmark skal være et multikulturelt samfund
Det er naturligt at have den diskussion løbende
, fordi verden omkring os forandrer sig hurtigt.
En af de ting, vi oplever, er, at flere kommer til Danmark fra andre lande.
Derfor er det helt afgørende at sætte fokus på integrationspolitikken, og på dette område har den nuværende regering gennemført en række initiativer, der er på forkant med udviklingen, og som griber fat om de udfordringer og problemer, indvandringen enkelte steder giver anledning til.
Integrationen løses dog ikke på få år, og der er et stort efterslæb på integrationsområdet fra både 1970'erne og 1980'erne.
Det er Det Radikale Venstres opfattelse, at det primært er dette efterslæb, som giver problemer.
Problemerne skyldes ikke, at der årligt kommer for mange udlændinge til landet.
Det betyder ikke, at tallet for, hvor mange der kommer til Danmark, skal være konstant.
Det kan både stige, og det kan falde.
Det afgørende er, at der er nogle regler, som behandler folk lige, og som er et udtryk for en politik, der ikke indkapsler Danmark fra omverdenen.
Når det handler om at sikre grundlæggende rettigheder, er Det Radikale Venstre f.eks. tilhænger af at skride ind med lovgivning.
Som ministeren nævnte, er det også sket ikke mindre end 19 gange i denne regerings tid.
Vi gennemførte f.eks. senest en opstramning af familiesammenføringsreglerne sidste forår, fordi vi ønskede at tackle nogle helt konkrete problemer.
Forleden besøgte jeg f.eks. Mjølnerparken her i København, og der er ingen tvivl om, at en beboersammensætning, hvor 98 pct. er udlændinge, er et udtryk
for en fejlslagen integrationspolitik.
Men tallene, som ministeren nævnte tidligere, viser, at der allerede sker noget, og at lovgivningen virker.
Der vil fortsat være masser af udfordringer på integrationsområdet, og den sidste lovgivning er forhåbentlig ikke set endnu, men det går den rigtige vej, og det går bedre, end den offentlige debat og vist sågar også folketingsdebatten giver udtryk for.
Danmark kan godt være både multikulturelt og samtidig bevare danske værdier.
Ofte er de danske værdier jo netop globale, nemlig når det gælder menneskerettighederne og alt, hvad der hører derunder, såsom foreningsfrihed, ret til uddannelse, religionsfrihed osv. osv. Globalisering betyder, at udlændinge kommer til Danmark af forskellige grunde og ønsker at blive integreret, men globalisering betyder også, at det er nødvendigt, at Danmark integrerer sig i verden. I den situation er det ikke en ulempe, at der bor mennesker i Danmark med rødder i forskellige dele af verden, snarere tværtimod. Det Radikale Venstre kan derfor ikke støtte forslaget.
Hverken forslaget om ophævelse af retskrav på familiesammenføring, som, når det måske læses lidt firkantet, også vil kunne tvinge landets egne statsborgere i landflygtighed, og heller ikke forslaget om at skærpe forsørgelseskravene.